5
Jon ayo God ami sukon dola-lomda falala kutiilala, atamsa kaami sang kaata ko
1 Jon nayo utamiya, God Dukum ami tiin mo-bom ilin baan diim kabaaku tiinba ata sukon batbat falanin ma almi sikil tingtuplo kawu kutal-fukula atamila, sukon kaami tip diim kaptam dola-som, minlo tem akal dola kelin kala atamila, as dan ma fuk-duu-lomda sukon fetkal iyo falala um-bomdala as dan ilik daala ayo yak nek kala fep-na, kela yakyak kem toop dinimnaya de kutiisa. Kemin, umi kaa kanosa kabak-ali tunum ali ma utamda tik-tiilama disa yo, kali ko. 2 Kulaa ensel titil-kup tabasa ma ayo atamile, Dukum-kup naan-daap-na-lom dik-daap-na ko: Tunum tambal-kup tabasa ayo kawanta tiksa namti as dan kaali, tik-daa kuyak tii-lomdala sukon kaayo, bam-daa kutiilokoma yoko? kala katale, 3 abiil tikiin so, tawaal diim so, tunum taansip so, imi abip uyo, tunum tangbal-kup tabasa ayo ma taba-lomda yak as dan kaa tuk-duu kuyak daa baa kutii sukon kalawaali, baa kutii-lomda weng kabak-ali tik-tiilama disa yo, 4 kala-somdila, nali utamila, Ata tunum tambal-kup tabasa kemin, ata ma sukon kaayo, ma baa kutii weng kabak-ali tik-tiilama dinim o, kalalila, nami aket tem ayo uluum-kup kep-nula dukum-kup amamile, 5 kamok kamok 24 imi maakup ma ata bokop-na-lomda: Kabi amamin daa yo, kalale, weng san-bom-ilapya! tunum kaami sang kaali boko-lomdip: Kaami win kaa busi sakbaalim o, kala layon o, kem-yaabip. Kemin, win kaami miit kaa Juda imi man loop imi kamokim o, kal-bom ale, kuno ami win ma ayo King Devit ami man loop diil o, kal-bom, kanum-yaabip. Ali titil-kup tabale, mafek mafek mafak iyo alik kabaak banip, ata ata kesa kemin, maakup ata-kup yaap sukon diim as dan kaa-biisa ayo tuk-duu kuyak tii-lomda sukon kalawaali baalama no, kala bokop-na ko.
Jon ami Sipsip Man Yesus atamsa kaata ko
Rev 7:17, 14:1-5, 17:14, 21:22-24
6 Nali Jon nita atam talaala yi, Sipsip Man ma ata God ami tiin-yaamin baan diim mepso kulu tolba kaa kalile, ayo God ami mafek mafek tunum tap kelin atalingkal iso, kamok kamok iso, imi iipyak tem kabaaku tolba kala, atamila, Sipsip Man Yesus ayo aalip saakba. Katale, ali tiin kawang bombe kemin, ami dabom diim kaali, kong fetkal, kuno ami tiin kaa fetkal, kanolin tiin fetkal kuliili, God ami sinik fetkal kiimi sang kaata faldak-tii-lomdala, God ali kiita yim-baala din am bokon alik kala bombe kawu din unsip. 7 Kemin, Sipsip Man ata sukon ayo God Dukum ami sikil tingtup diim kawu buu uyo kuluu-lomda, 8 mafek mafek tunum tap atalingkal iso, kamok kamok 24 kiiso, ili Sipsip Man ami dabal kun diim kulu tilik-duung fakela daak tiin-ilomdip alik maakup maakup iyo gita tap so, as dan aye, as kon tangbal tangbal tang-fuunin kaami as kuyak daalip kiin tabemin aye, gol ket so, uyo kutal-fuku-ke-lomdip as dan so, as kon so, ami ket kaali, God ami unang tunum imi tam taba-bom beten kemin kaami sang kaata faldak-tii-lom kanum bokosu. 9-10 Kemin, kulaata alik iyo alokso baal ma wii-bam Sipsip Man Yesus kaami bokolip ko: Kabi teliwa saaka-lomdap, kapni kiim tambalim ayo sing-tam-daa taba-lomdu tunum miit malo ma iso, tunum yakal ilmi miit kusnum ilmi weng kusnum bakamin so, abip ma ma kiimi unang tunum so, tunum miit yakal ilmi angtiil kusnum kusnum so, alik kiimi unang tunum iip maakup maakup imi kukup mafak kiita moya-lom iliim boya im-taldang God ami miit tem kawu tiilapla, iyo tiltam kaltapni kama unang tunum miit ke-silip. Kemin, kamala kalawaali, God ami pris o kala awem tunum imi siin kanumsip tap ke-lomdip, numi God ami okok kamaanbip. Kemin, bii-lom kaptoop-ata taba-lomda am bokon kala diyak diisu kalawaami tunum unang iyo alik tiin molokomip kaali, kapta yaap ma kano-lomdap sukon falala kutiisa uyo kuluu-lomdapla, as dan kaa tuk-duu-lomdap sukon kalawaali baalokomap o, kala mafek mafek tunum tap atalingkal kiiso, kamok kamok 24 kiiso, kiita fiyaap duu-bam Sipsip Man ami win ayo kufolip o.
Lotu ke-bam Yesus ami win ayo kufonsip kaata ko
Rev 4:6-11, 5:8-10, 15:3-4
11 Kuno ti ensel yaapkan o, kala-lom, tunum kaali ma ding bokolama dinim iyo de kulii-din God ami tiin-yaamin baan diim mepso kulu God ami mafek mafek tunum tap so, kamok kamok iso, iyo ami mepso kulu falala yim-bak-mobip kala itam ale, 12 weng seli yi, Alik maakup baal ayo dukum-kup wiibip kaa kalile, iyo boko-lomdip: Sipsip Man kabi telip taan-ilomdapla, tunum imi iliim ayo boya-salap. Kemin, nuli titamupla kabi sakbaalim dukum o, kalbup. Aa, kabi titil miit kayaakim kala, tambup. Kabi bung mafek mafek soyap kala tambup. Kabi aket fanang tambal-kup fukunin kala takalupla, nuli yaap ma keyu kapni fiyaap-kup duu-bam ale, ti yaap ke yo, ke-bam kanubup o, kala baal kaa kutelip. 13 Kemin, nayo weng san-ilomdila, mafek mafek alik tiin kawang-bilip, imi abiil tikiin bom-bilip iso, tawaal diim bom-bilip, tunum unang taansip imi abip bom-bilip aa, yol ok kumun tem bilip iso, iyo alik maakup baal wiibip kala weng seliya, baal wiibip kabak-ali boko-lomdip: Alik numi tiin molin tunum God asole, Sipsip Man aso, alim ibi Dukum ale, titil miit kayaakal o, kalalupla, alim kipni fiyaap ayo tabe-bam yaap ke yo, kemum o, kala-somla kemin, nuli suunkup baal wiiyim-bam ale, kipni fiyaap ayo duu-bam ke-mokomup kayi! kal-bom baal kutiiyip. 14 Aa ti kuno mafek mafek tunum tap ke, kanolin atalingkal iyo: Ti, faneng o! kaliple, kamok kamok 24 yakal kuno tilik-duung fakela daak tiin-ilom Dukum asole, Sipsip Man aso, alim imi win ayo kufuuyim-bam lotu kamayip ko.